ทุนสำรองประเทศเพิ่ม 800 ล้านเหรียญสหรัฐ
ธปท.เผยทุนสำรองประเทศเพิ่ม 800 ล้านเหรียญสหรัฐ เป็น 1.573 แสนล้านเหรียญสหรัฐ คาดเพิ่มขึ้นตามการตีมูลค่าเงินบาทที่แข็งค่าขึ้น
20 พ.ย. 2558

ธปท.เผยทุนสำรองประเทศเพิ่ม 800 ล้านเหรียญสหรัฐ เป็น 1.573 แสนล้านเหรียญสหรัฐ คาดเพิ่มขึ้นตามการตีมูลค่าเงินบาทที่แข็งค่าขึ้น
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 13 พ.ย.ที่ผ่านมาว่าอยู่ที่ระดับ 1.573 แสนล้านบาท หรือประมาณ 5.644 ล้านล้านบาท เพิ่มขึ้น 800 ล้านเหรียญสหรัฐ หรือประมาณ 2.86 หมื่นล้านบาท หากคิดอัตราแลกเปลี่ยนเงินบาทเปิดตลาดเช้านี้ที่ระดับ 35.80 บาท/เหรียญสหรัฐ จากสัปดาห์ก่อนหน้าอยู่ที่ระดับ 1.565 แสนล้านเหรียญสหรัฐ หรือ ประมาณ 5.567 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.08 หมื่นล้านเหรียญสหรัฐลดลง 1,000 ล้านเหรียญสหรัฐ จากสัปดาห์ก่อนหน้าที่ 1.18 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.681 แสนล้านเหรียญสหรัฐ
นักค้าเงินธนาคารพาณิชย์ ระบุว่า สาเหตุที่ทุนสำรองเพิ่มขึ้น น่าจะเป็นไปตามกลไกลปกติที่ทางการอาจจะเข้ามาซื้อเงินเหรียญสหรัฐเข้าเก็บในทุนสำรองเพื่อดูแลค่าเงินบ้าง บวกกับทิศทางเงินบาที่แข็งค่าขึ้นในช่วงที่ผ่านมาทำให้เวลาตีมูลค่าเป็นเงินเหรียญสหรัฐแล้วเพิ่มขึ้น อย่างไรก็ดี ขณะนี้เงินบาทกลับมาเคลื่อนไหวมีเสถียรภาพมากขึ้นอยู่ใน 35.80 -36.00 เหรียญสหรัฐ
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ธปท.ในปัจจุบันอยู่ที่ระดับ 1.520 ล้านล้านบาท ลดลงเล็กน้อยจากสัปดาห์ก่อนหน้าที่ 1.542 ล้านล้านบาท โดยสภาพคล่องยังอยู่ในระดับที่เพียงพอต่อความต้องการของกิจกรรมทางเศรษฐกิจ